**Turism pe altă dimensiune**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*un salt sau un pas în afara ta\*

privatizarea raiului a stârnit vii controverse ascult bătăile inimii

șarpele construiește un palat în jurul copacului arhaic

numărătoarea bobilor în agora amnezică se reia de la ultimul big-bang

planeta şuieră dizidentă printre buze şi trimite vulcanii să ne scrie

avertismente pe talpă

(poate un greier aude și scrie vreo simfonie în do major pe coarda destinului)

gem în rădăcină semințele îndoliate moștenirea e nevăzută

cheia dizolvată în cupa de acid sulfuric trimite în lume cuvinte oligofrene

femeia din vitrină oftează nu poate să spargă rama

se ascut satârele fluturii crestează cartușele litera ia foc la fiecare atingere

amintirea zilelor fecunde descojește rodul fanat din vertebre

limba bifurcată a șarpelui casei pădurile sânii şi coapsele vibrează abisuri oculte ispite

martore ale imploziei dimensiuni virgine sau porți ferecate de zei posesivi

cunoașterea deşiră timpul invers legată la ochi

adam și eva se pierd în fundal

șarpele cosmic îmbracă pielea de argus

nimic nu se privește în tine în spatele pupilei eclozează lumina

doar oglinda forfotește de chipuri licitate

țipă tăcerea

așteaptă să cadă nisipul